[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.4.2009

COM(2009) 169 végleges

2009/0053 (CNS)

Javaslat:

A TANÁCS RENDELETE

a tagállamok fizetési mérlegéhez középtávú pénzügyi támogatási mechanizmus létrehozásáról szóló 332/2002/EK rendelet módosításáról

2009/0053 (CNS)

Javaslat:

A TANÁCS RENDELETE

a tagállamok fizetési mérlegéhez középtávú pénzügyi támogatási mechanizmus létrehozásáról szóló 332/2002/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 308. cikkére,

tekintettel a Bizottságnak a Gazdasági és Pénzügyi Bizottsággal folytatott konzultációt követően benyújtott javaslatára[1],

tekintettel az Európai Parlament véleményére[2],

tekintettel az Európai Központi Bank véleményére[3],

mivel:

(1) A nemzetközi pénzügyi válság kiterjedése és intenzitása kihat az euroövezeten kívüli tagállamok középtávú közösségi pénzügyi támogatás iránti lehetséges igényére, és a tagállamoknak nyújtható hitelek rendelkezésre álló összegére vonatkozó, a 332/2002/EK rendeletben[4] rögzített felső határ jelentős, 25 milliárd EUR-ról 50 milliárd EUR-ra történő emelését teszi szükségessé.

(2) A középtávú pénzügyi támogatás működése terén nemrég szerzett tapasztalatok fényében megállapítható, hogy szükséges a Bizottság és a rendelet végrehajtásában érintett tagállamok feladatainak és kötelezettségeinek tisztázása. Emellett a pénzügyi támogatás nyújtásának feltételeit a Bizottság és az érintett tagállam által kötött egyetértési megállapodásban indokolt rögzíteni.

(3) Célszerű tisztázni a közösségi pénzügyi támogatás pénzügyi kezelése egyes vonatkozásainak szabályait. A működéssel összefüggő okokból indokolt az érintett tagállamot felkérni arra, hogy a kapott pénzügyi támogatást a nemzeti központi banknál vezetett külön számlán helyezze el, és az esedékes összegeket az esedékesség előtt néhány nappal utalja át az Európai Központi Banknál vezetett számlára.

(4) A kapott közösségi pénzügyi támogatás körültekintő kezelése alapvető jelentőséggel bír. Ezért a már megkötött hitelszerződések rendelkeznek arról, hogy az Európai Számvevőszék és az Európai Csalás Elleni Hivatal ellenőrzéseket folytathat, amennyiben ezt szükségesnek ítéli, és ezt indokolt e rendeletben is rögzíteni.

(5) Célszerű, hogy e rendelet azonnal alkalmazandó legyen valamennyi új és – módosítás esetén – már megkötött hitelszerződésre.

(6) Ezért a 332/2002/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 332/2002/EK rendelet a következőképpen módosul:

1. Az 1. cikk (1) bekezdésének második albekezdése helyébe a következő szöveg lép:

„A mechanizmus alapján a tagállamoknak nyújtható hitelek rendelkezésre álló összegét 50 milliárd EUR tőkeösszegre kell korlátozni.”

2. A 3. cikk (2) bekezdése helyébe a következő szöveg lép:

„Az érintett tagállam megvitatja a Bizottsággal pénzügyi szükségleteit, és kiigazítási programtervezetet nyújt be. A Tanács, miután megvizsgálta a középtávú pénzügyi támogatást kérelmező tagállam helyzetét és a kérelemhez csatolt kiigazítási programot, főszabály szerint még ugyanazon az ülésen határoz:

a) a hitel vagy megfelelő finanszírozási mechanizmus rendelkezésre bocsátásáról, annak összegéről és átlagos futamidejéről;

b) a középtávú pénzügyi támogatáshoz kapcsolódó gazdaságpolitikai feltételekről, tekintettel a fenntartható fizetésimérleg-helyzet visszaállítására vagy biztosítására;

c) a hitel vagy finanszírozási mechanizmus folyósítási technikájáról: a felszabadítás vagy lehívás általában egymást követő részletekben történik, minden egyes részlet esetében igazolni kell, hogy a program végrehajtása során elérték a kitűzött célokat.”

3. A szöveg a következő 3a. cikkel egészül ki:

„3a. cikk

A Bizottság és az érintett tagállam egyetértési megállapodást köt egymással, amelyben rögzítik a Tanács által megállapított feltételeket."

4. Az 5. cikk helyébe a következő szöveg lép:

„(1) A Bizottság minden szükséges intézkedést megtesz ahhoz, hogy a Gazdasági és Pénzügyi Bizottsággal együttműködve rendszeres időszakonként ellenőrizze, hogy a közösségi támogatásban részesülő tagállam gazdaságpolitikája összhangban áll-e a kiigazítási programmal és a Tanács által a 3. cikk szerint megállapított bármely más feltétellel. E célból a tagállamok minden szükséges információt a Bizottság rendelkezésére bocsátanak, és teljes mértékben együttműködnek a Bizottsággal. Az ilyen ellenőrzés megállapításai alapján a Bizottság határoz a hitel további részleteinek felszabadításáról, miután a Gazdasági és Pénzügyi Bizottság kinyilvánította véleményét.

Az eredeti gazdaságpolitikai feltételek bármely módosításáról a Tanács határoz.”

5. A 7. cikk a következő (5) bekezdéssel egészül ki:

„(5) Az érintett tagállam külön számlát nyit nemzeti központi bankjánál a kapott középtávú közösségi pénzügyi támogatás kezelésére. Az érintett tagállam a megfelelő esedékességi napok előtt hét TARGET2[5] üzleti nappal átutalja a hitel alapján esedékes tőkét és kamatot az Európai Központi Banknál vezetett számlára.”

6. A szöveg a következő 9a. cikkel egészül ki:

„9a. cikk

Az Európai Számvevőszék jogosult bármely pénzügyi ellenőrzést vagy könyvvizsgálatot lefolytatni, amelyet e támogatás kezelésével összefüggésben szükségesnek ítél. A Bizottság, az Európai Csalás Elleni Hivatalt is ideértve, jogosult arra, hogy saját tisztviselőivel vagy megfelelő felhatalmazással rendelkező képviselőivel elvégeztesse azokat a technikai vagy pénzügyi ellenőrzéseket vagy könyvvizsgálatokat, amelyeket a középtávú közösségi pénzügyi támogatás kezelésével összefüggésben szükségesnek ítél.”

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL C …, …, …. o.

[2] HL C …, …, …. o.

[3] HL C …, …, …. o.

[4] HL L 53., 2002.2.23., 1. o.

[5] A transzeurópai automatizált valós idejű bruttó elszámolású rendszerről (TARGET2) szóló, 2007. április 26-i EKB/2007/2 iránymutatásban (HL L 237., 2007.9.8., 1. o.) szereplő meghatározás szerint.